ওয়েব সংবাদ:‌ চলতি বছরের মে মাসেই রাশিয়া সফরে গিয়েছিলেন ভারতীয় প্রধানমন্ত্রী নরেন্দ্র মোদি। জানিয়েছিলেন, রাশিয়ার প্রেসিডেন্ট ভ্লাদিমির পুটিনের সঙ্গে তাঁর বৈঠক অত্যন্ত ফলপ্রসূ হয়েছে। মোদির এহেন দাবি যে একেবারেই অন্তঃসারশূন্য, এবার তার প্রমাণ মিলল হাতেনাতে। মঙ্গলবার রাওয়ালপিণ্ডিতে একটি প্রতিরক্ষা চুক্তি স্বাক্ষরিত হয়েছে রাশিয়া ও পাকিস্তানের মধ্যে। যার ফলে এবার পাক সেনাদের প্রশিক্ষণ দেবে রুশ সেনাবাহিনী। রাশিয়া দীর্ঘদিন ধরে ভারতের বন্ধুরাষ্ট্রের তালিকায় রয়েছে। পাশাপাশি ভারতকে সমরাস্ত্রও সরবরাহ করে এসেছে রাশিয়া। তাদের এহেন দুমুখো আচরণে স্পষ্টতই বিস্মিত কূটনৈতিক মহল। রাওয়ালপিণ্ডিতে ওই চুক্তি স্বাক্ষরের বৈঠকে উপস্থিত ছিলেন রাশিয়ার উপ প্রতিরক্ষামন্ত্রী কর্নেল জেনারেল আলেকজান্ডার ফোমিন। পাকসেনার তরফে ছিলেন জেনারেল কামার জাভেদ বাজওয়া। এর আগেও ২০১৪ সালে একটি সামরিক চুক্তি স্বাক্ষরিত হয়েছিল দুই দেশের মধ্যে। ২০১৫ তেও অস্ত্র সরবরাহ নিয়ে চুক্তি স্বাক্ষরিত হয়। যার জেরে ইতিমধ্যেই পাকিস্তানের হাতে এসেছে এমআই ৩৫ এম যুদ্ধবিমান এবং অত্যাধুনিক কার্গো হেলিকপ্টার।